**הקול הלא קולקטיבי: הסובייקט הכותב את עצמו בחברה הקיבוצית**

מירי רוזובסקי

התוכנית לפרשנות ותרבות, אוניברסיטת בר-אילן

**Private language in collective society: Subject writing itself in the Kibutz society**

Miri Rozovsky

Hermeneutics program, Bar-Ilan University

miriro88@barak.net.il

הרצאה זו תעסוק בכינון העצמי דרך כתיבה (יומן, בדיון, צופן או מילון), אל מול אידיאולוגיה חברתית המבקשת לבטל את העצמיות האינדיבידואלית ולכונן במקומה עצמיות קולקטיבית.

מוקד ההרצאה הוא המרחב הסוציאליסטי-ציוני של החברה הקיבוצית, החל משנות ה-40 ועד שנות ה-90. בהרצאה אבחן את האופנים שבהם העצמי מתעצב דרך הכתיבה, בציר דיאכרוני בן שלוש נקודות ציון, על פי שלוש היצירות: "קירות עץ דקים" (דוד שחם), "כל מה שהיה, כמעט, וכל מה שקרה, אולי ,לקרשינדו ולי" (דבורה עומר), ו"את כל הדברים" (יצהר ורדי).

כל יצירה שייכת לסוגה אחרת: הנובלה של דוד שחם הינה חלק מקובץ סיפורים, ספרה של דבורה עומר הוא פרוזה לילדים, וסיפורו של ורדי הינו רומן קצר. עלילתן של שלוש היצירות  מתרחשת בשלוש תקופות בחברה הקיבוצית והישראלית: טרום המדינה והקמת החברה הקיבוצית, שנות ה-70 (תקופת השגשוג של הציונות הסוציאליסטית) ושנות ה-90 (ימי הזוהר האחרונים של החברה הקיבוצית).

הבחירה בז'אנרים השונים מאפשרת בחינה מגוונת של דמות הכותב ופותחת פתח למבט רחב על תנאי התהוות העצמי, תוך כדי ועל ידי, כתיבה. ההרצאה תנסה לבדוק את הקשר בין האופנים הבלשניים המבנים את העצמיות ואת משמעותה הפסיכולוגית, ובין מצבה של הציונות הסוציאליסטית בתקופות השונות. הניתוח יתבסס על המונחים "שפה פרטית", "משחק שפה", ו"דיאלוגיות" (ויטגנשטיין, באחטין) ועל המונחים הפסיכואנליטיים "מרחב פוטנציאלי", ו"זולת עצמי".

תרומתה של הצעה זו למחקר הבין-תחומי היא בבחינה המשולבת המאפשרת לא רק לבחון את הסובייקט דרך תהליך הכתיבה, אלא גם את החברה שבתוכה (וכנגדה) הוא כותב ומתהווה. צומת זו שקצה אחד שלה מתקיים במרחב הפרטי, הפסיכולוגי, והקצה השני במרחב החברתי, האידאולוגי, מאפשרת למעשה לבחון גם את הכלל וגם את הפרט. הרפלקטיביות של אקט הכתיבה, על פי הרצאה זו, הינה הכלי שמאפשר בחינה כפולה זו.